Qui pot vendre a distància medicaments veterinaris?
Només poden donar-se d'alta per vendre medicaments veterinaris a distància les oficines de farmàcia i els establiments comercials detallistes, d'acord amb l'article 3.5. del Reial Decret Legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, i l'article 3.1. del Reial Decret 544/2016, de 25 de novembre, pel qual es regula la venda a distància al públic de medicaments veterinaris no subjectes a prescripció veterinària.
Cap altra minorista pot vendre medicaments veterinaris a distància.
Quin tipus de medicaments veterinaris es poden vendre a distància?
Només es podran vendre a distància els medicaments veterinaris no subjectes a prescripció veterinària, és a dir, medicaments sense necessitat de recepta veterinària, d'acord amb l'article 3.5. del Reial Decret Legislatiu 1/2015 i l'article 3.1. del Reial Decret 544/2016.
Poden existir oficines de farmàcia i establiments comercials detallistes que comparteixin un mateix domini d'internet de forma que l'usuari al comprar pugui escollir l'oficina de farmàcia i/o l'establiment comercial detallista?
La venda a distància de medicaments veterinaris només es podrà realitzar directament des de la web de l'oficina de farmàcia o establiment comercial detallista i no es pot compartir la responsabilitat professional del farmacèutic sobre l'activitat i el contingut de la seva pàgina web a través dels dominis d'internet entre diversos titulars, tret del cas particular dels establiments comercials detallistes, ja que la normativa permet que un mateix farmacèutic sigui responsable de diversos establiments comercials detallistes.
És possible la creació d'un lloc web comú per a diverses oficines de farmàcia i establiments comercials detallistes, amb la finalitat de publicitar a Internet els serveis de venda en línia?
La publicitat de les oficines de farmàcia i establiments comercials detallistes i els seus llocs web (independentment del suport en el qual es realitzi), incloent la denominació del lloc i altres tècniques de publicitat o posicionament web, són competència de les comunitats autònomes on s'ubiquin les oficines de farmàcia i estan regulades per la normativa que els és aplicable.
No es preveu la inclusió de continguts publicitaris en els llocs web esmentats.
El lloc web de la farmàcia per a la venda de medicaments veterinaris no subjectes a prescripció veterinària, ha de ser un lloc web independent o cabria la possibilitat de compartir el domini, de manera que hi hagi subdominis diferents (per exemple, un subdomini de venta de medicaments d'ús humà o de parafarmàcia) que compartirien la connexió segura, el xifrat de dades, etc.?
Hi ha d'haver una segregació clara entre les activitats de venda de medicaments veterinaris no subjectes a prescripció veterinària, que estan sotmeses al que disposa el Reial Decret 544/2016, d'aquelles que estarien sotmeses a un altre tipus de normatives.
L'ús de subdominis pot ser una eina vàlida per aconseguir aquesta segregació, sempre que no indueixi a error al consumidor.
Com cal registrar el nom del domini del lloc web?
Les consultes sobre la regulació dels registres de noms de domini s'han de dirigir al gestor corresponent en funció del domini elegit (per exemple, RED.ES en el cas de noms de domini.ES).
Hi hauria la possibilitat de desenvolupar apps per a la venda de medicaments veterinaris en línia?
La modalitat de venda relacionada amb el desenvolupament d'apps no està inclosa en l'àmbit del Reial Decret 544/2016, que regula la venda a distància al públic; per tant, no es pot dur a terme.
La prohibició de distribució i exportació, per part de les oficines de farmàcia i establiments comercials detallistes, recollida en l'article 101.2.C.23 de la Llei 29/2006, de 26 de juliol, afecta a tots els medicaments veterinaris, o únicament a aquells subjectes a prescripció veterinària?
La distribució i exportació de medicaments veterinaris són activitats que poden realitzar els laboratoris farmacèutics (titulars, fabricants i/o importadors) i els majoristes.
Aquestes activitats no estan incloses entre les que poden realitzar les oficines de farmàcia i els establiments comercials detallistes d'acord amb la normativa vigent.
L'activitat que es regula en el Reial Decret 544/2016, de 25 de novembre, pel qual es regula la venda a distància al públic de medicaments veterinaris no subjectes a prescripció veterinària és una activitat de dispensació i no d'exportació.
Es poden dispensar medicaments veterinaris subjectes a prescripció des d'oficines de farmàcia o establiments comercials detallistes d'Espanya a compradors ubicats a altres Estats membres on aquests medicaments veterinaris no la requereixen?
Les oficines de farmàcia i establiments comercials detallistes només poden vendre a distància els medicaments veterinaris autoritzats a Espanya que no estiguin subjectes a prescripció veterinària en l'autorització vàlida del nostre país.
És possible la venda a través de llocs web de medicaments veterinaris amb el material de condicionament primari i secundari autoritzat a Espanya a usuaris d'altres Estats membres?
A l'article 85.4 de la Directiva 2001/83/CE s'estableix que els medicaments venuts a través de llocs web han de complir la legislació nacional de l'Estat membre de destinació.
Així mateix, l'article 3.3 del Reial Decret 544/2016 indica que quan el comprador es trobi en un altre Estat membre, la venda a distància s'ha de realitzar d'acord amb els requisits establerts en aquest Reial Decret així com amb els exigibles al país de destinació.
Durant l'època de vacances s'ha de paralitzar la venda a distància de medicaments veterinaris no subjectes a prescripció veterinària?
A l'article 9.3 del Reial Decret 544/2016, s'estableix que el farmacèutic, en el lloc web de venda a distància de medicaments haurà d'informar "sobre vacances o períodes de tancament en què no està disponible el servei".
És possible realitzar descomptes en la venda a distància de medicaments?
Es poden aplicar els descomptes que es trobin establerts en la normativa vigent.
Tanmateix, el que no es pot fer és publicitar-los com a reclam per a la venda ja que, segons el que estableix l'article 3.4 del Reial Decret 544/2016, "no es podran fer regals, premis, obsequis, concursos, bonificacions o activitats similars com a a mitjans vinculats a la promoció o venda a distància al públic de medicaments veterinaris no subjectes a prescripció veterinària, sense perjudici dels descomptes sobre el preu de venda que contempli la normativa vigent".